‘માધવીએ એવું એટલા માટે કર્યું શ્યામલ, કે તે એક અનન્ય સ્ત્રી હતી. તેણે મને જાતે જ કહ્યું હતું કે તે આવું બધું કરીને જ છૂટાછેડા લેશે અને એ પણ ફક્ત એટલા માટે… એટલા માટે કે, તે તને ખૂબ જ પ્રેમ કરતી હતી શ્યામલ, તને બેહદ ચાહતી હતી. માધવી નહોતી ઈચ્છતી કે પોતે જેને આટલો બધો પ્રેમ કરતી હતી તે વ્યક્તિ એટલે કે તું, એ બાબતે જિંદગીભર એ અપરાધબોધ અનુભવે, કે તેં તારા અંગત સ્વાર્થ ખાતર તને સંપૂર્ણ સમર્પિત એવી તારી પ્રેમાળ અને ભોળી પત્નીને છેહ દીધો છે. અને બીજી વાત એ છે કે મારી સાથે લગ્ન કર્યા બાદ, ભવિષ્યમાં પણ ક્યારેય તને તેને તરછોડ્યાની ગિલ્ટી ફિલિંગ્ઝ પજવે તોપણ તેની તરફ પાછા ફરવાના તારા તમામ રસ્તાઓ બંધ હોય, જેથી તું બાકીની જિંદગી મને જ વફાદાર રહે. માધવી ઈચ્છતી હતી કે એની સાથે જે કાંઈ બન્યું એ મારી સાથે કદીયે ન બને… કદીયે નહીં… તને સમજાય છે શ્યામલ ?’ બોલતાં બોલતાં પ્રિયાની આંખોમાં આંસુનાં તોરણ બંધાવા લાગ્યા.